Det var 11-årige Josephine Oettinger Hansen, der som den første trykkede Hendes Majestæt Dronningens hånd, da hun trådte i land i Hobro torsdag formiddag. Med sig havde Josephine en flot buket blomster og masser at huske. - Da jeg vågnede i morges tænkte jeg, at det ville den fedeste dag ever. Det bliver bare virkelig godt, siger hun til TV2 Nords reporter, der dagen igennem er i Hobro, og følger det kongelige besøg tæt. Josephine, der lige nu bor på julemærkehjemmet i Hobro, men har sidste dag fredag, har i flere uger vidst, at hun skulle stå på den røde løber og tage imod dronningen, der er i Mariagerfjord Kommune som en del af kongeskibet Dannebrogs sommertogt. Hun havde forberedt sig mentalt, og vidst, hvad hun skulle gøre. Det på trods var der sommerfugle i maven, da det store øjeblik oprandt og hun stod på kajen og kunne se skibet lægge til. - Det kriblede helt vildt meget i min mave. Jeg var virkelig spændt på, hvordan det ville gå, og om jeg huskede det hele. Hvad skulle du huske? - Jeg skulle huske at neje og hilse pænt på og sige velkomnen, fortæller Josephine, der selv synes, det hele gik rigtig godt, men var alt for hurtigt overstået. - Hun var rigtig sød, og det var virkelig sjovt at være tæt på dronningen. Det har jeg ikke prøvet før, og det var en ret speciel oplevelse. - Det er mærkeligt, at det allerede er overstået, fordi man har glædet sig i flere uger. Nu er det allerede overstået, og det er lidt mærkeligt, siger Josephine.

Referat:
Det var en spændt blomsterpige, der torsdag formiddag som den første tog imod dronningen i Hobro.